**Și mă visez**

*Adrian Erbiceanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Învăluit în lumea mea de vise,

Un nou Aeneas rătăcind pe mare,

Furtună sunt de căi zămislitoare

Izbind în toate porţile închise.

Dar cui ce-i pasă dacă am crezare?

Sunt şi-n Itaca drumuri interzise,

Ce mă petrec prin legile nescrise,

Cum vis prin vis, pe-un fir în destrămare.

Că rătăcesc de-o viaţă pe o urmă –

Inegalabil trasă pe cadran,

De Adevărul care-n mine scurmă...

Şi mă visez. Şi-n visul meu profan

Mă clatin suspendat. Dacă se curmă,

Charon mă trece apa... pe un ban...

(Din vol.: De la Anna la Caiafa)